Taxibestuurder hou vol hy het nie advokaat gesleep nieKim McCusker en haar man, Lourens Grobler Foto: Facebook Matome Thamage het Dinsdag in die Randburg-landdroshof verskyn op aanklagte van poging tot moord en roekelose of nalatige bestuur. Die aanklagte hou verband met die voorval op 13 September 2011 toe Thamage McCusker glo omgery en sowat 700m ver gesleep het in Lonehill, Johannesburg. Dit het glo gebeur nadat Thamage en McCusker se man (toe haar verloofde), Lourens Grobler, se voertuie in ŉ ligte botsing betrokke was. Die twee mans het glo in ŉ woordewisseling betrokke geraak, Grobler het glo een van die taxi’s se vensters geslaan en Thamage aan die keel gegryp. Thamage het glo in sy taxi gespring en weggejaag en McCusker glo omgery. Thamage het Dinsdag onder kruisondervraging aan die hof gesê hy het eers in tru-rat gery ná die beweerde aanranding deur Grobler en dat hy in al sy spieëltjies gekyk het voor hy weggery het. Volgens hom het hy McCusker nie gesien nie en het hy eers agtergekom sy is onder die taxi toe ŉ veiligheidswag hom by die verkeerslig voorgekeer het. Thamage beweer hy het weggejaag aangesien hy bang was Grobler gaan hom weer aanrand. “Ek was bang vir daardie man. Ek het nie geweet of hy gaan terugkom en my vermoor nie.” Volgens Thamage het hy niks vreemd gevoel toe hy weggery het nie. Staatsaanklaer Samantha Manning het gesê dit is onmoontlik dat Thamage niks gevoel het nie. “Selfs al tref mens iets klein soos ŉ duif kan mens dit in jou motor voel.” Manning het aangevoer dat Thamage met opset teen McCusker vasgery het aangesien sy reg voor hom gestaan het en daar geen manier is dat sy hom nie gesien het nie. “Jy het op ŉ roekelose manier bestuur met verontagsaming van lewe of eiendom,” het Manning gesê. “Dit is nie so nie. Dit was ŉ fout,” het Thamage geantwoord. Grobler is van aanranding aangekla ná die voorval, maar die aanklag is later teruggetrek. Die saak teen Thamage is tot 4 September uitgestel. Klik hier vir alle vorige berigte oor Kim McCusker op Maroela Media.